Document ID: 32008D0940

32008D0940
L 335/61
SLUŽBENI LIST EUROPSKE UNIJE
21.10.2008.
ODLUKA KOMISIJE
od 21. listopada 2008.
o utvrđivanju standardnih zahtjeva za izvještavanje o nacionalnim programima za iskorjenjivanje, kontrolu i praćenje određenih bolesti životinja i zoonoza koje sufinancira Zajednica
(priopćena pod brojem dokumenta C(2008) 6032)
(Tekst značajan za EGP)
(2008/940/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Odluku Vijeća 90/424/EEZ od 26. lipnja 1990. o troškovima u području veterinarstva (1), a posebno njezin članak 24. stavak 10.,
budući da:
(1)
Odlukom 90/424/EEZ utvrđen je postupak reguliranja financijskog sudjelovanja Zajednice u programima iskorjenjivanja, kontrole i praćenja bolesti životinja i zoonoza.
(2)
Prema članku 24. stavku 1. Odluke 90/424/EEZ uvedena je financijska mjera Zajednice kojom se državama članicama nadoknađuju troškovi za financiranje nacionalnih programa iskorjenjivanja, kontrole i praćenja bolesti životinja i zoonoza navedenih u Prilogu te Odluke.
(3)
Nakon donošenja Odluke Komisije 2008/341/EZ od 25. travnja 2008. o utvrđivanju mjerila za nacionalne programe iskorjenjivanja, kontrole i praćenja određenih bolesti životinja i zoonoza (2) i kako bi se još više poboljšao postupak podnošenja, odobravanja i procjene napredovanja za vrijeme provedbe programa, Odlukom Komisije 2008/425/EZ od 25. travnja 2008. o utvrđivanju standardnih zahtjeva za nacionalne programe iskorjenjivanja, kontrole i nadzora nad određenim bolestima životinja i zoonoza, koje financira Zajednica (3), ažurirani su ti standardni zahtjevi da budu u skladu s tim mjerilima.
(4)
Podtočkom 7. točke (e) Priloga Odluci 2008/341/EZ predviđeno je da programi iskorjenjivanja koje države članice podnose Komisiji za sufinanciranje, moraju sadržavati pravila za odgovarajuću naknadu poljoprivrednicima za životinje koje su se morale zaklati ili izlučiti u okviru programa kao i za proizvode koji su morali biti uništeni.
(5)
Primjereno je predvidjeti da se u nedostatku takvih pravila naknada mora isplatiti u roku od 90 dana, da bi se izbjeglo smanjenje financijske potpore Zajednice.
(6)
Odlukom 90/424/EEZ predviđa se da države članice za svaki odobren program moraju podnijeti privremene tehničke i financijske izvještaje, te najkasnije do 30. travnja svake godine godišnji detaljni tehnički izvještaj, uključujući procjenu postignutih rezultata kao i pojedinosti obračuna nastalih troškova za prethodnu godinu.
(7)
Utvrđen je sustav ocjenjivanja za procjenu napredovanja postignutog za vrijeme provedbe programa iskorjenjivanja i kontrole. Sustav ocjenjivanja sadrži i izvještavanje o epidemiološkim podacima iz programa u skladu s Odlukom Komisije 2002/677/EZ od 22. kolovoza 2002. o utvrđivanju standardnih zahtjeva za programe iskorjenjivanja i kontrole bolesti životinja koje sufinancira Zajednica i stavljanju izvan snage Odluke 2000/322/EZ (4).
(8)
Nakon donošenja Odluke 2008/425/EZ poželjno je uskladiti sustav izvještavanja te je potrebno Odluku 2002/677/EZ staviti izvan snage i zamijeniti ovom Odlukom.
(9)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
U skladu s ovom Odlukom, države članice podnose privremene i konačne izvještaje o iskorjenjivanju, kontroli i praćenju programa donesenih prema članku 24. Odluke 90/424/EEZ.
Članak 2.
Za potrebe ove Odluke primjenjuju se sljedeće definicije:
(a)
„privremeni izvještaji” znači privremeni tehnički i financijski izvještaji kojima se vrednuju tekući programi, koji se podnose Komisiji kako je predviđeno člankom 24. stavkom 7. točkom (a) Odluke 90/424/EEZ;
(b)
„konačni izvještaji” znači detaljni tehnički i financijski izvještaji koji se podnose Komisiji najkasnije do 30. travnja svake godine za cjelokupnu godinu provedbe programa, kako je predviđeno člankom 24. stavkom 7. točkom (b) Odluke 90/424/EEZ;
(c)
„zahtjev za plaćanje” znači zahtjev za plaćanje troškova koje je pojedina država članica imala, a koji se podnosi Komisiji kako je predviđeno člankom 24. stavkom 8. Odluke 90/424/EEZ.
Članak 3.
1. Za tekuće programe, odobrene za sufinanciranje Zajednice u skladu s člankom 24. stavkom 5. Odluke 90/424/EEZ, privremen se izvještaj mora podnijeti Komisiji najkasnije do 31. srpnja svake godine.
2. Privremeni izvještaji sadrže:
(a)
u odnosu na tuberkulozu goveda, brucelozu goveda, brucelozu ovaca i koza (B. melitensis), enzootsku leukozu goveda (EBL), bolest Aujeszkog, bolest plavog jezika u endemskim područjima ili područjima visokog rizika, afričku svinjsku kugu, vezikularnu bolest svinja, klasičnu svinjsku kugu, bedrenicu, zaraznu pleuropneumoniju goveda, ehinokokozu, trihinelozu, verotoksigenu E. coli, sve mjerodavne podatke, uključujući, najmanje, podatke navedene u prilozima I., II., III., IV. i VII., prema potrebi;
(b)
u odnosu na bjesnoću, sve mjerodavne podatke, uključujući, najmanje, podatke navedene u prilozima I. i VII., prema potrebi;
(c)
u odnosu na salmonelozu (zoonotsku salmonelu), sve mjerodavne podatke, uključujući, najmanje, podatke navedene u prilozima I., V.A i VII., prema potrebi;
(d)
u odnosu na transmisivne spongiformne encefalopatije (TSE), sve mjerodavne podatke uključujući najmanje podatke navedene u Prilogu VIII., prema potrebi;
(e)
u odnosu na influencu ptica u peradi i divljih ptica sve mjerodavne podatke, uključujući, najmanje, podatke navedene u Prilogu IX., prema potrebi;
(f)
u odnosu na bolesti životinja akvakulture poput zarazne hematopoetske nekroze (IHN), zarazne anemije lososa (ISA), virusne hemoragijske septikemije (VHS), Koi herpes viroze (KHV), infekcije s Bonamia ostreae, infekcije s Marteilia refringens, bolesti bijelih pjega rakova, sve mjerodavne podatke, uključujući, najmanje, podatke navedene u Prilogu X., prema potrebi.
Članak 4.
1. Konačni izvještaji sadrže:
(a)
u odnosu na tuberkulozu goveda, brucelozu goveda, brucelozu ovaca i koza (B. melitensis), enzootsku leukozu goveda (EBL), bolest Aujeszkog, bolest plavog jezika u endemskim područjima ili područjima visokog rizika, afričku svinjsku kugu, vezikularnu bolest svinja, klasičnu svinjsku kugu, bedrenicu, zaraznu pleuropneumoniju goveda, ehinokokozu, trihinelozu, verotoksigenu E. coli, zahtjev za plaćanje i sve mjerodavne podatke, uključujući, najmanje, podatke navedene u prilozima II., III., IV., V. VI. VII. i u posebnim prilozima VII.A, VII.B, VII.C ili VII.D, prema potrebi;
(b)
u odnosu na bjesnoću, zahtjev za plaćanje i sve mjerodavne podatke, uključujući, najmanje, podatke navedene u prilozima VII. i VII.E, prema potrebi;
(c)
u odnosu na salmonelozu (zoonotsku salmonelu), zahtjev za plaćanje i sve mjerodavne podatke, uključujući, najmanje, podatke navedene u prilozima V.A, VI. VII. i VII.F, prema potrebi;
(d)
u odnosu na transmisivne spongiformne encefalopatije (TSE), zahtjev za plaćanje i sve mjerodavne podatke uključujući, najmanje, podatke navedene u Prilogu VIII., prema potrebi;
(e)
u odnosu na influencu ptica u peradi i divljih ptica, zahtjev za plaćanje i sve mjerodavne podatke, uključujući, najmanje, podatke navedene u Prilogu IX., prema potrebi;
(f)
u odnosu na bolesti životinja akvakulture poput zarazne hematopoetske nekroze (IHN), zarazne anemije lososa (ISA), virusne hemoragijske septikemije (VHS), Koi herpes viroze (KHV), infekcije s Bonamia ostreae, infekcije s Marteilia refringens, bolesti bijelih pjega rakova, zahtjev za plaćanje i sve mjerodavne podatke, uključujući, najmanje, podatke navedene u Prilogu X., prema potrebi.
2. Da bi u cijelosti ispunile tablice iz priloga VII. C, D i F i ne dovodeći u pitanje članak 4. stavak 2. Uredbe Komisije (EZ) br. 296/96 (5), države članice u stupcu „naknada štete” trebaju navesti iznos naknade odobren od 1. do 90. kalendarskog dana nakon klanja životinje ili uništenja proizvoda, odnosno nakon što je vlasnik predočio ispunjen zahtjev. Kad nadležna tijela izvrše plaćanje naknade štete nakon isteka 90 dana, (od 91. do 210. kalendarskog dana), primjenjuje se smanjenje financijske potpore Zajednice.
Članak 5.
Odluka 2002/677/EZ stavlja se izvan snage.
Članak 6.
Ova se Odluka primjenjuje na programe iskorjenjivanja, kontrole i praćenja bolesti životinja koji se provode od 1. siječnja 2009.
Članak 7.
Ova je Odluka upućena državama članicama.
Sastavljeno u Bruxellesu 21. listopada 2008.

Labels: 12
0
15
6